
Richard Dubovický

Poslanec Národnej rady Slovenskej republiky
Národná rada Slovenskej republiky
Námestie Alexandra Dubčeka 1, 812 80 Bratislava


								Vážený pán,
								MUDr. Richard Raši, PhD., MPH
predseda Národnej rady 
Slovenskej republiky
Národná rada Slovenskej republiky
Námestie Alexandra Dubčeka 1
812 80 Bratislava					

									
V Bratislave, dňa 27.11.2025



Vážený pán predseda Národnej rady Slovenskej republiky,
podľa § 67 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám  Návrh poslanca Národnej rady Slovenskej republiky Richarda Dubovického na prijatie uznesenia k aktuálnej situácií výstavby rýchlostnej cesty R4 – Prešov, severný obchvat (II. etapa) (ďalej len „návrh uznesenia“).
V súlade s uznesením Národnej rady Slovenskej republiky č. 1146/2008 zo 6. novembra 2008 a uznesením Národnej rady Slovenskej republiky č. 1169/2018 zo 16. mája 2018 o Elektronickej forme podávania a doručovania materiálov Národnej rade Slovenskej republiky predkladám návrh uznesenia v elektronickej i písomnej podobe, pričom obe sú zhodné.
Podaný návrh uznesenia uvedie a odôvodní poslanec Národnej rady Slovenskej republiky Richard Dubovický. 


S úctou
 
____________________
                            Richard Dubovický





N Á R O D N Á   R A D A   S L O V E N S K E J   R E P U B L I K Y


IX. volebné obdobie
 

 Číslo:           /2025                      
                                                                   	           
  
 

N á v r h
 
poslanca Národnej rady Slovenskej republiky Richarda DUBOVICKÉHO
 
n a   p r i j a t i e
 
uznesenia Národnej rady Slovenskej republiky k aktuálnej situácií výstavby rýchlostnej cesty R4 – Prešov, severný obchvat (II. etapa).

  Bratislava november 2025

NÁRODNÁ RADA SLOVENSKEJ REPUBLIKY
IX. VOLEBNÉ OBDOBIE



Návrh


UZNESENIE
NÁRODNEJ RADY SLOVENSKEJ REPUBLIKY

z … 2025

k aktuálnej situácií výstavby rýchlostnej cesty R4 – Prešov, severný obchvat (II. etapa)

Národná rada Slovenskej republiky
A. konštatuje, 
že medzi verejne prezentovanými tvrdeniami o údajnom pozastavení alebo výraznom obmedzení výstavby II. etapy R4 a tvrdeniami Národnej diaľničnej spoločnosti, a. s. (ďalej len “NDS”), existujú rozpory, ktoré vyvolali verejné napätie v Prešovskom kraji;
B. berie na vedomie 
informácie poskytnuté NDS, v odpovedi na infožiadosť zo dňa 19.11.2025, z ktorých vyplýva, že hoci sme sa výslovne domáhali odpovede na to, či vydala pokyn nariaďujúci zmenu harmonogramu tak, že výstavba bude pozastavená a predĺžená najmenej o jeden rok z dôvodu konsolidácie, NDS neposkytla jasnú odpoveď na otázku, či takýto pokyn bol alebo nebol vydaný. Namiesto toho uvádza, že k zdržaniu výstavby došlo v dôsledku sanácie zosuvu pôdy, pričom zároveň potvrdzuje, že harmonogram bude potrebné upraviť a pripúšťa možnosť predĺženia termínu ukončenia výstavby;
C. odporúča 
vláde Slovenskej republiky, aby pri konsolidácii verejných financií nepristúpila k takým rozpočtovým opatreniam, ktoré by ohrozili pokračovanie strategicky dôležitých dopravných stavieb na východnom Slovensku vrátane R4 Prešov – severný obchvat;

D. žiada 
Ministerstvo dopravy SR a NDS, aby písomne a verejne vysvetlili dôvody akýchkoľvek zmien v harmonograme výstavby, zverejnili aktuálny stav čerpania finančných prostriedkov a predložili preukázateľné informácie o tom, či bol alebo nebol v roku 2025 vydaný pokyn na zmenu harmonogramu prác, a ak áno, nech zverejnia aktuálny harmonogram.





























Bratislava november 2025




Odôvodnenie návrhu na prijatie uznesenia Národnej rady Slovenskej republiky k aktuálnej situácií výstavby rýchlostnej cesty R4 – Prešov, severný obchvat (II. etapa) 

Národná rada Slovenskej republiky považuje za potrebné konštatovať, že z odpovede NDS, na žiadosť o sprístupnenie informácie podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) zo dňa 19.11.2025 vyplývajú zásadné nejasnosti. V žiadosti o sprístupnenie informácie bolo žiadaná jasná odpoveď, či NDS vydala pokyn na zmenu harmonogramu výstavby II. etapy rýchlostnej cesty R4 – Prešov, severný obchvat, spočívajúci v pozastavení prác a predĺžení výstavby najmenej o jeden rok z dôvodu konsolidácie a údajného okresania rozpočtu. NDS však nepotvrdila ani nevyvrátila, či takýto pokyn bol alebo nebol vydaný. Namiesto toho tvrdí, že k zdržaniu prác došlo v dôsledku sanácie zosuvu pôdy, čo si vyžiada úpravu harmonogramu, pričom sama pripúšťa aj možnosť predĺženia plánovaného termínu dokončenia stavby. Takýto nesúlad medzi žiadanými informáciami, poskytnutými odpoveďami a verejnými vyhláseniami NDS vytvára neistotu o reálnom priebehu výstavby a o tom, či dochádza k riadnemu plneniu investičného plánu.
Vzhľadom na strategický význam tejto stavby pre dopravnú infraštruktúru nielen Prešovského kraja ale aj celého východného Slovenska, jej hospodársky prínos a priamy vplyv na bezpečnosť a plynulosť dopravy pre motoristov je nevyhnutné, aby Národná rada Slovenskej republiky získala jednoznačné, konzistentné a oficiálne stanovisko Ministerstva dopravy SR a NDS, ako aj presnú informáciu o stave financovania, harmonograme a rizikách, ktoré môžu ovplyvniť plánované ukončenie výstavby v októbri 2027.



